Peter Skaarup (DF), 2005-04-06:
Man kan jo godt blive en lille smule skuffet over det, som justitsministeren her sagde til indledning, for jeg synes jo ikke, man på nogen måde fik indtryk af, at der var sket noget fra regeringens side i forhold til det, som er debattens afsæt, nemlig at man altså kan stige på en bus i Paris eller i en anden europæisk hovedstad og tage til Danmark som flygtning og lige pludselig stå midt i København uden at være kontrolleret af nogen form for grænsemyndighed.
I Dansk Folkeparti har vi jo den grundlæggende holdning, at det var en fejl, at vi tillod, at vi afskaffede den nationale grænsekontrol, dengang vi gik ind i Schengen i marts 2001.
Vi synes, at man skulle have bevaret muligheden for at have en reel grænsekontrol, fordi grænsen er det rigtige sted at kontrollere, når man gerne vil se på, hvem der kommer ind i vores land, hvem vi vil have ind i vores land, og hvem der ikke skal have lov at komme ind i vores land.
Der er grænsen et naturligt sted at benytte til den kontrol, der skal bruges.
Når så vi har valgt det afsæt, vi har gjort, til debatten i dag, er det vel vidende, at der i Folketinget ikke er et flertal for, at vi skal opsige vores tilslutning til Schengensamarbejdet, og så må øvelsen være at bruge Schengensamarbejdet optimalt for at forestå den kontrol, som er nødvendig for at kontrollere illegal kriminalitet, også narkotikaindsmugling og de andre kriminelle aktiviteter, som går over grænserne.
Som sagt er der altså eksempler, og der er mange eksempler, på, at man kan benytte sig af f.eks. en turistbus og komme til Danmark uden den nødvendige kontrol.
Og det er noget, dansk politi bekræfter.
Dansk politi bekræfter, at menneskesmuglere har fundet et smuthul, og erkender, at de kun får fat i et meget lille antal af de illegale indvandrere, som kommer til landet.
De har sådan set fri adgang til at lave det samme nummer en gang til.
Hos Eurolines, som har været det selskab, der har været omtalt i forbindelse med den her sag, bekræfter man, at en væsentlig del af kunderne er udlændinge uden nødvendige pas og papirer, og det er altså et problem både for selskabet, ja, det er det måske ikke i første omgang, for de tjener jo penge på det, men det er i hvert fald et problem for samfundet, at der kommer mennesker ind på den måde.
Derfor vil vi godt spørge justitsministeren og regeringen: Har de her oplysninger virkelig ikke givet anledning til nogen stramninger i kontrollen?
Har de nye oplysninger ikke givet anledning til, at myndighederne har skærpet stikprøvekontrollen?
Og hvis det ikke er tilfældet, hvorfor har det så ikke det, for det burde dog være simpel logik og sund fornuft, at man fører en skærpet kontrol på baggrund af de ting, der har været?
Det siger jeg jo også på baggrund af, at repræsentanter for regeringspartierne, da den her historie kom frem, har sagt, at det er nødvendigt, at man strammer skruen.
Hr. Karsten Nonbo, som er medlem af Folketingets Retsudvalg, sagde i forbindelse med debatten til forskellige aviser den 29. december 2004, at det var nødvendigt, at grænsepolitiet udfordrede Schengenaftalen.
Hr. Karsten Nonbo ville altså have politiet til at indføre en fast kontrol af busser, som mistænkes for at medbringe illegale indvandrere, for, som han sagde, det kan være svært at sige, hvornår noget er en permanent kontrol, og hvornår en kontrol bare varer i lang tid.
Vi er jo fuldstændig enige med hr. Karsten Nonbo i, at sådan er det, og der bør man selvfølgelig benytte Schengenmulighederne så langt som overhovedet muligt, simpelt hen maksimalt.
Så er der narkotikakontrollen, hvor vi synes, at man skal se sig om andre steder i EU.
Hvad gør f.eks. svenskerne?
Jo, svenskerne har oprettet en døgnbemandet grænsekontrol i Lernacken på den svenske side af Øresundsbroen med mellem 8 og 12 mand.
De henholder sig til artikel 30 i Unionstraktaten, der giver mulighed for en vis grænsekontrol, og det bruger de altså til at sige, at man må have en fast kontrol derovre.
Man beslaglægger tre gange så meget narko, som danske toldere gør.
Der vil vi så godt have, at regeringen svarer på: Kender regeringen til effekten af den svenske grænsekontrol?
Og hvis ja: Hvad er effekten, og var det ikke en idé at gøre det samme i Danmark, for vi er jo omfattet af de samme bestemmelser, og vi kan også bruge § 30 i EF-traktaten, hvis vi vil?
Så der er altså mange spørgsmål, mener vi i Dansk Folkeparti, som trænger sig på, og vi er meget optagede af, at der bliver gjort noget for at rette op på de her ting.